Žalvarniniai paukščiai

Žalvarniniai paukščiai (Coraciiformes) – paukščių (Aves) būrys. 

Labai maži ir vidutinio dydžio paukščiai. Smulkiausi yra todžių (todus) genties paukščiai, kurių kūno ilgis 9-12 cm, sveria apie 5-7 g. Stambiausi būryje yra didžioji kukabara (Dacelo novaeguineae), kūno ilgis 41–47 cm, svoris 190–465 g ir didysis keršasis tulžys (Megaceryle maxima) kūno ilgis 42-46 cm, svoris 255–426 g.

Tai labai įvairios išvaizdos paukščiai, dažniausiai ryškių metalo blizgesio margų spalvų. Neturi gūžio, o kojų 3 priekiniai pirštai suaugę pamatais. Dauguma šių paukščių gyvena miškuose. Žeme vaikšto prastai arba ant jos visai netupia. Peri uoksuose, pačių išsiraustuose urvuose ar kitokiose slėptuvėse. Jaunikliai išsikala pliki ir akli.

Šeimos 
Pasaulyje išskiriamos 6 gyvuojančios šeimos, kuriose yra 35 gentys ir 178 rūšys:
 Bazinės šeimos:
 Šeima: Coraciidae - Žalvarniniai;
 Šeima: Brachypteraciidae - Dirviniai žalvarniai;
 Šeima: Meropidae - Bitininkiniai;

 Pobūris: Alcedini:
 Šeima: Todidae - Todiniai;
 Šeima: Momotidae -  Momotiniai;
 Šeima: Alcedinidae - Tulžiniai;

Anksčiau žalvarninių paukščių būriui buvo priskirtos ragasnapinių (Bucerotidae), Bucorvidae, kopikinių kukučių (Phoeniculidae), kukutinių (Upupidae) šeimos, kurios dabar yra išskirtos į atskirą ragasnapinių paukščių (Bucerotiformes) būrį.

Išnykusios fosilinės šeimos 
 Šeima: Eocoraciidae; fosilijos rastos Vokietijos Meselio (Messel) komunoje, datuojamos viduriniuoju eocenu.
 Šeima: Geranopteridae; fosilijos rastos Prancūzijos Kersi grafystėje (Quercy), datuojamos vėlyvuoju eocenu ir iš Čekijos, datuojamos ankstyvuoju miocenu. Įskaitant Nupharanassa bohemica rūšį.

Žalvarniniai paukščiai Lietuvoje 
Lietuvoje gyvena 3 rūšys, priskiriamos trims skirtingoms šeimoms:
 Europinis bitininkas (Merops apiaster); į Lietuvą užklysta nereguliariai, paprastai šiltuoju metų laiku ir retkarčiais atsitiktinės poros peri.
 Europinis žalvarnis (Coracias garrulus); Lietuvoje retas, paprastai peri apie 10 porų, dažniausiai Dzūkijoje, sausuose retuose pušynuose.
 Paprastasis tulžys (Alcedo atthis); Lietuvoje neretas, tačiau ne visur aptinkamas. Dažnesnis pietrytinėje ir rytinėje šalies dalyje.

Šaltiniai 

Žalvarniniai paukščiai